**Metodika identifikácie zamestnaní s nedostatkom**

**pracovnej sily** (ďalej len „nedostatkové profesie“)

Ústredie práce sociálnych vecí a rodiny (ďalej len “ústredie“) má v súlade so zákonom č. 5/2004 Z. z. o službách zamestnanosti a o zmene a doplnení niektorých zákonov pôsobnosť identifikovať zamestnania s nedostatkom pracovnej sily v samosprávnych krajoch za kalendárny štvrťrok a zverejňovať na svojom webovom sídle zoznam týchto zamestnaní do konca kalendárneho mesiaca bezprostredne nasledujúceho po príslušnom kalendárnom štvrťroku .

Uvedený zoznam slúži výlučne pre účel zrýchleného postupu zamestnávania štátnych príslušníkov tretích krajín, ktorý si podávajú žiadosť o udelenie prechodného pobytu na účel zamestnania.

**Pozor:**

**Netýka sa žiadostí o predĺženie prechodného pobytu na účel zamestnania.**

Nedostatkové profesie budú rozdelené podľa samosprávnych krajov, budú sa týkať všetkých okresov v rámci uvedeného samosprávneho kraja. Za nedostatkovú profesiu sa bude považovať len profesia zverejnená v zozname pre daný štvrťrok. Bude uvedená v tvare : ISCO - 08 kód a názov nedostatkovej profesie v rámci konkrétneho samosprávneho kraja.

**Pre vydanie súhlasného stanoviska zo strany miestne príslušného úradu práce platí Zoznam nedostatkových profesií, ktorý bol platný ku dňu podania žiadosti štátneho príslušníka tretej krajiny** o udelenie prechodného pobytu na účel zamestnania. (žiadosť podáva štátny príslušník tretej krajiny na príslušnom útvare Policajného zboru na Cudzineckej polícii, resp. na príslušnej ambasáde)

Nie je rozhodujúci dátum, kedy bola žiadosť štátneho príslušníka tretej krajiny doručená na miestne príslušný úrad práce. **Rozhodujúci dátum pre posúdenie žiadosti o udelenie prechodného pobytu je dátum podania žiadosti na príslušnom útvare Policajného zboru.**

Pre tento účel sa za nedostatkovú profesiu považuje voľné pracovné miesto (ďalej len : „VPM“) , ktoré je oznámené úradu práce, sociálnych vecí a rodiny v územnom obvode ktorého sa voľné pracovné miesto nachádza spolu s  jeho charakteristikou, ktoré nie je možné dlhodobo, t.j. minimálne 3 a viac mesiacov obsadiť evidovaným uchádzačom o zamestnanie v rámci okresu, prípadne v rámci samosprávneho kraja, kde sa okres nachádza.

**Pre tento účel je zamestnávateľ povinný VPM oznámiť miestne príslušnému úradu práce buď osobne, písomne na formulári vzor, ktorého určuje ústredie práce, resp. elektronicky na bezplatnom pracovnom portáli www.sluzbyzamestnanosti.gov.sk .**

**Pozor:**

**Pre účel obsadenia VPM štátnymi príslušníkmi tretích krajín nie je možné považovať za oznámenie pracovného miesta a jeho charakteristiky na iných pracovných portáloch!**

**VPM, ktoré má zamestnávateľ záujem obsadiť štátnym príslušníkom tretej krajiny nahlasuje resp. oznamuje výlučne cez portál** [**www.sluzbyzamestnanosti.gov.sk**](http://www.sluzbyzamestnanosti.gov.sk)**, alebo osobne na miestne príslušnom úrade práce, prípadne písomne na určenom formulári.**

**Tvorba zoznamu nedostatkových profesií:**

* Vychádzame výlučne z údajov, ktoré má ústredie práce k dispozícii – o počte UoZ, o počte VPM.
* Vychádzame zo zverejnených štatistík za predchádzajúci štvrťrok, napr. štatistiky evidovaných UoZ, VPM za II. štvrťrok sa zohľadňujú pre posúdenie nedostatkových profesií na III. štvrťrok.
* Vychádzame z databázy nahlásených VPM evidovaných prostredníctvom úradov práce, prostredníctvom pracovného portálu [**www.sluzbyzamestnansti.gov.sk**](http://www.sluzbyzamestnansti.gov.sk) Ide o zamestnávateľov, ktorí majú záujem spolupracovať s úradmi práce pri obsadzovaní pracovných miest.

**Pozor:**

Tým, že nie všetci zamestnávatelia majú záujem spolupracovať s úradmi práce, ústredie umožnilo plniť si zákonnú povinnosť oznamovať VPM a ich charakteristiku aj prostredníctvom súkromných pracovných portálov, ktorých zamestnávatelia splnomocnia na plnenie si zákonnej povinnosti. Dohoda o spolupráci je výlučne na tento účel splnenia si povinnosti oznámiť VPM a jeho charakteristiku úradu práce. Ústredie má podpísané takto 3 dohody – Kariera, Trexima, Profesia. S inými pracovnými portálmi nemáme podpísanú dohodu o spolupráci. Tieto podpísané dohody sú zverejnené v Centrálnom registri zmlúv, **slúžia výlučne na účel preukázania plnenia si povinnosti zamestnávateľa oznamovať VPM a ich charakteristiku úradu práce, v územnom obvode ktorého majú voľné pracovné miesto.** Neslúžia pre účel na identifikáciu nedostatkových profesií.

Ak chcú však VPM obsadiť štátnym príslušníkom tretej krajiny, musia voľné pracovné miesto nahlásiť/oznámiť osobne, písomne úradu práce, alebo prostredníctvom pracovného portálu [www.sluzbyzamestnanosti.gov.sk](http://www.sluzbyzamestnanosti.gov.sk). Inak nie je možné párovať VPM so žiadosťou štátneho príslušníka tretej krajiny.

* VPM musia byť označené ako vhodné aj pre štátneho príslušníka tretej krajiny (bez označenia VPM nie je možné párovať VPM – ponuky so žiadosťou doručenou z Cudzineckej polície na potvrdenie na prechodný pobyt na účel zamestnania podanú štátnym príslušníkom tretej krajiny).
* Z predchádzajúceho štvrťroku sa posudzuje evidovaná nezamestnanosť.
* Páruje sa počet UoZ podľa toho akú profesiu vykonávali, resp. akú profesiu chcú vykonávať k počtu nahlásených VPM v danej profesii podľa ISCO 08 kódu na 7 znakov, a ktoré sa nepodarilo 3 a viac mesiacov obsadiť (minimálne 3 mesiace vzhľadom na dĺžku štvrťroka). Údaje v ISSZ vychádzajú z údajov, ktoré sú uvedené v žiadosti o zaradenie do evidencie UoZ a následne natypované v ISSZ. V ISSZ podľa platnej metodiky sú aktualizované údaje priebežne, t.j. ako sú oznamované zmeny zo strany UoZ.
* Pokiaľ je v rámci samosprávneho kraja vyšší počet UoZ ako je priemerný počet nahlásených VPM, v takom prípade je možné VPM obsadiť aj evidovaným UoZ, preto sa takéto miesto v zozname nedostatkových profesií nenachádza.
* Pokiaľ je počet UoZ nižší alebo žiaden v porovnaní s počtom nahlásených VPM, takáto profesia sa nachádza v zozname nedostatkových profesií.
* Pri tvorbe zoznamu nedostatkových profesií ústredie spolupracuje so sociálnymi partnermi. Oslovuje v dostatočnom predstihu zamestnávateľské zväzy, ktoré zasielajú svoje návrhy na identifikáciu nedostatkových profesií pre nasledujúci štvrťrok zozbierané od svojich členov. Požaduje zdôvodnenie každej profesie navrhovanej ako nedostatková profesia, určenie samosprávneho kraja, pre ktorý má nedostatková profesia byť zaradená. Nedostatkové profesie budú platiť pre všetky okresy samosprávneho kraja pod ktorý patria. Ústredie sa snaží vyhovieť sociálnym partnerom a v zozname zverejniť tie pracovné miesta, ktoré sa opakujú, ktoré sociálni partneri uvádzajú ako najviac problémové na obsadenie. Preto je nevyhnutné dôkladné zdôvodnenie požiadavky.
* Zverejnený zoznam nedostatkových profesií je zverejnený najneskôr do konca mesiaca, ktorý nasleduje po ukončení predchádzajúceho štvrťroka.
* Zverejnený zoznam platný na nasledujúci štvrťrok platí najdlhšie do zverejnenia nového zoznamu nedostatkových profesií.
* Zverejnený zoznam je rozdelený na samosprávne kraje. Pre každý samosprávny kraj sú zverejnené samostatné nedostatkové profesie.
* Tá istá profesia sa môže nachádzať vo viacerých samosprávnych krajoch.
* Zoznam v rámci jedného samosprávneho kraja sa týka všetkých okresov, ktoré patria pod konkrétny samosprávny kraj.